ག་རེ་བྱས་ནས་ལབ་ན།སྟོན་པ་བཅོམ་ལྡན་འདས་ཀྱིས།ངས་ནི་ཁྱོད་ལ་ཐར་བའི་ལམ་བསྟན་གྱི།།ཐར་པ་རང་ལ་རག་ལས་ཤེས་པར་གྱིས།།ཞེས་གསུངས་པ་རེད།སྟོན་པ་བཅོམ་ལྡན་འདས་ཀྱིས་ཡུལ་གྱི་རྒྱལ་པོས་བློན་པོའི་གོ་སར་བསྐྱལ་བཞག་པ་ལྟ་བུ་ཐར་པའི་གོ་སར་བསྐྱལ་བཞག་པ་དེ་འདྲ་མ་རེད།ག་རེ་རེད་ཟེར་ན།སངས་རྒྱས་ཀྱིས་ཆོས་གསུངས་ནས་ལམ་ཞིག་བསྟན་པ་རེད།ལམ་དེ་ལ་བསྐྱོད་ནས་འགྲོ་དགོས་པ་ཡིན་དུས།ལམ་སྟོན་པ་པོ་སངས་རྒྱས་དཀོན་མཆོག་དང༌།དེའི་སྟོན་པའི་ལམ་དེ་དམ་པའི་ཆོས་དཀོན་མཆོག།ཆོས་དཀོན་མཆོག་ལ་མཚོན་ན་འགོག་བདེན་ལམ་བདེན་སོགས་ཞིབ་ཕྲ་བཤད་ན་མང་པོ་ཡོད་པ་རེད་དེ།གང་ལྟར་སངས་རྒྱས་ཐོབ་པའི་ལམ་དེ་ཆོས་དཀོན་མཆོག་རེད།དེ་ཉམས་སུ་ལེན་པའི་རྒྱུས་ཡོད་པ་བླ་མ་བརྒྱུད་པའི་རིམ་པ་དེ་ལ་དགེ་འདུན་དཀོན་མཆོག་ཟེར་བ་རེད།དེ་གསུམ་ལ་དུས་ནམ་ཡང་རེ་ལྟོས་བྱས་ནས་སྐྱབས་སུ་སོང་བ་ཡིན་ན།ནམ་ཡང་བསླུ་བ་མེད་པ།དེས་གསུངས་པ་ལྟར་བྱེད་ཐུབ་པ་ཡིན་ན།སྐྱོབ་པ་རང་ཉིད་ལམ་དེ་ལ་བརྟེན་ནས་སངས་རྒྱས་ཀྱི་གོ་འཕང་བརྙེས་པ་ཡིན་པས་ལམ་དེ་ནོར་བ་མེད་པ་ཞིག་དང༌།ལམ་དེ་སེམས་ཅན་ལ་བསྟན་པ་ཡིན་པས་དེ་ལ་སྐྱབས་སུ་འགྲོ་དགོས་པའི་རྒྱུ་མཚན་དེ་འདྲ་ཞིག་ཡིན་པ་རེད།སྐྱབས་སུ་འགྲོ་བའི་ཡུལ་ལའང་ཁྱད་པར་མང་པོ་ཡོད་རེད།འཇིག་རྟེན་པའི་སྐྱབས་སུ་འགྲོ་བའི་ཡུལ་དང་སྐྱབས་སུ་འགྲོ་སྟངས།འཇིག་རྟེན་ལས་འདས་པའི་སྐྱབས་སུ་འགྲོ་བའི་ཡུལ་དང་སྐྱབས་སུ་འགྲོ་སྟངས་ལ་ཁྱད་པར་ཡོད་རེད།ཕྱི་རོལ་མུ་སྟེགས་པ་དེ་ཚོ་ལའང་སྤྱིར་བཏང་སྐྱབས་འགྲོ་ཡོད་པ་རེད་དམ་ཞེ་ན་ཡོད་རེད།ཁོ་རང་ཚོར་འཇིག་རྟེན་གྱི་ལྷ་མཐུ་བོ་ཆེ་དང༌།ཀླུ་མཐུ་བོ་ཆེ།རི་དང་ནགས་ཚལ་ཤིང་དང་བཅས་པར་སྐྱབས་སུ་འགྲོ་རྒྱུ་དེ་འདྲ་ཞིག་ཡོད་པ་རེད་དེ།དེ་དག་གིས་གནས་སྐབས་ཕན་ཐོགས་ཕྲན་བུ་རེ་ཡོང་གི་ཡོད་ཀྱང་མཐར་ཐུག་འཁོར་བའི་སྡུག་བསྔལ་ལས་སྐྱབས་མི་ནུས་པ་རེད།ད་དུང་འཇིག་རྟེན་པའི་དྲེགས་པ་ལ་སྐྱབས་སུ་སོང་ན་འཁོར་བའི་སྡུག་བསྔལ་ལས་སྐྱོབ་མི་ཐུབ་པ་ཤེས་དགོས་པ་རེད།དེ་ཤེས་པའི་ཐོག་ནས་སྐྱབས་བསླུ་བ་མེད་པ།སངས་རྒྱས་ཆོས་དང་དགེ་འདུན་ནི།།ཐར་པ་འདོད་པ་རྣམས་ཀྱི་སྐྱབས།།ཞེས་གསུངས་པ་ལྟར་རེད།དེ་ལ་སྐྱབས་སུ་འགྲོ་བའི་སྐབས་སུ་ཐེག་པ་ཆེན་པོའི་སྐབས་སུ་འདི་འདྲ་བ་ཡོད་པ་རེད་དེ།གང་ལྟར་རང་ཉིད་མ་འོངས་པར་སྡུག་བསྔལ་ལས་སྐྱོབ་པའི་ནུས་པ་དེ་དཀོན་མཆོག་གསུམ་ལ་ཡོད་པ་ཡིན་སྟབས།ནང་པ་སངས་རྒྱས་པའི་རྗེས་སུ་འཇུག་པར་ཐོག་མ་སྐྱབས་སུ་འགྲོ་དགོས་པའི་རྒྱུ་མཚན་དེ་ཡིན་པ་རེད།